Svensk utvikler om Altinn-tabbe: - Ikke mulig hos oss
Skatteetaten åpnet tirsdag for elektronisk levering av selvangivelsen via Altinn-tjenesten. Men det var før et sikkerhetsbrudd gjorde at de stengte den igjen, til massiv kritikk. Også i Sverige ble det åpnet for å levere selvangivelsen tirsdag.Svenskene kaller det «e-deklerasjon». Og tross dobbelt så mange brukere på tjenesten til det svenske Skatteverket, ble gårsdagens deklarering en relativt udramatisk affære. - Vi åpnet også vår tjeneste i går. Ting går som det skal, det har ikke vært noen større problemer etter hva jeg kjenner til, opplyser pressesekretær John Zanchi i det svenske Skatteverket.I år har antallet selvangivelser økt til 7,5 millioner, og Skatteverket venter at rekordmange svensker benytter seg av «e-deklarasjon» på internett de neste ukene. - Det finnes et veldig sug etter dette, og vi vet at det blir perioder med veldig mange deklerasjoner samtidig, sier Zanchi.I likhet med sine kolleger i Norge oppfordrer Skatteverket alle til å sende inn selvangivelsen elektronisk - fordi det er sikrere. Seks ganger sikrere enn papirversjonen, ifølge Zanchi.Sikkerhetsglippen her i Norge, der personopplysningene til en Oslo-mann ble blottlagt, kjenner han ikke til. Det gjør heller ikke Kay Kojer, som jobber som utvikler hos det svenske Skatteverket. - Nei, det er ikke så bra, kommenterer han når Dine Penger forteller om felien som gjorde at Altinn ble stengt.- På sikkerheten har dere i Norge gått en annen vei enn oss. Dere gir ut PIN-koder igjen og igjen, dersom man mister dem. Vi har valgt en løsning hvor alle kun har én PIN-kode. Mister du den, får du ikke en ny, men må benytte e-legitimasjon som i nettbanken.- Er sikkerheten for den norske tjenesten for dårlig? - Jeg vil ikke si for dårlig. Det finnes forskjellige sikkerhetsnivåer, og man bedømmer alltid ut ifra hva som er tilstrekkelig sikkerhet. Der har vi ulike syn.- Vil dere tilby oss deres kompetanse, så Altinn får hjelp til å bedre sikkerheten? - De som jobber med dette i Norge har like høy kompetanse som oss. Dette handler om innstilling, at man tar et valg om at «det sikkerhetsnivået holder for oss». Vi har sagt at «det sikkerhetsnivået holder ikke for oss», fastslår han.Heller ikke Danmark har hatt noen problemer med sine nettsystemer. Det danske Skatteministeriet åpnet offisielt selvangivelse-dørene mandag, en dag før Norge og Sverige. Men for å lette på besøkstrykket og hindre overbelastning, «tyvåpnet» de to dager for tidlig. Det trakk 1,6 millioner brukere. - Det har faktisk gått overraskende bra, og vi har hverken hatt tekniske problemer eller særlig til overbelastning på tjenesten, opplyser Skatteministriets pressevakt.
Tirsdagens selvangivelse-åpning på nett gikk knirkefritt hos våre naboer. En utvikler i det svenske Skatteverket mener deres system gir en helt annen sikkerhet.